CELEX: 32014D0843
Language: sk
Date: 2014-11-26 00:00:00
Title: 2014/843/EÚ, Euratom: Vykonávacie rozhodnutie Komisie z  26. novembra 2014 , ktorým sa mení vykonávacie rozhodnutie 2013/747/EÚ, Euratom, ktorým sa Spojenému kráľovstvu povoľuje používať určité približné odhady na výpočet základu vlastných zdrojov založených na DPH [oznámené pod číslom C(2014) 8924]

28.11.2014   
            
            
               SK
            
            
               Úradný vestník Európskej únie
            
            
               L 343/31
            
         VYKONÁVACIE ROZHODNUTIE KOMISIE
   z 26. novembra 2014,
   ktorým sa mení vykonávacie rozhodnutie 2013/747/EÚ, Euratom, ktorým sa Spojenému kráľovstvu povoľuje používať určité približné odhady na výpočet základu vlastných zdrojov založených na DPH
   
      
         [oznámené pod číslom C(2014) 8924]
      
   
   (Iba anglické znenie je autentické)
   
      (2014/843/EÚ, Euratom)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 6 ods. 3 druhú zarážku,
   po konzultácii s Poradným výborom pre vlastné zdroje,
   keďže:
   
               (1)
            
            
               Podľa článku 371 smernice Rady 2006/112/ES (2) Spojené kráľovstvo môže naďalej oslobodzovať od dane transakcie uvedené v časti B prílohy X k tejto smernici, ak tieto transakcie boli oslobodené od dane k 1. januáru 1978; tieto transakcie je potrebné zohľadniť pri stanovení základu vlastných zdrojov založených na DPH.
            
         
               (2)
            
            
               Vo svojej odpovedi z 22. apríla 2014 na list Komisie zo 4. februára 2014 ohľadom zjednodušenia inšpekcií vlastných zdrojov založených na DPH (3) Spojené kráľovstvo požiadalo Komisiu o povolenie používať pre rozpočtové roky 2014 až 2020 pevne stanovený percentuálny podiel medzizákladu na výpočet základu vlastných zdrojov založených na DPH, pokiaľ ide o transakcie uvedené v bodoch 7 a 9 časti B prílohy X k smernici 2006/112/ES. Spojené kráľovstvo ukázalo, že historický percentuálny podiel zostal v priebehu času stabilný. Spojenému kráľovstvu by sa preto malo povoliť vypočítať základ vlastných zdrojov založených na DPH použitím pevne stanoveného percentuálneho podielu v súlade s listom, ktorý poslala Komisia.
            
         
               (3)
            
            
               Z dôvodu transparentnosti a právnej istoty je vhodné platnosť povolenia časovo obmedziť.
            
         
               (4)
            
            
               Preto je vhodné vykonávacie rozhodnutie Komisie 2013/747/EÚ, Euratom (4) zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   Vykonávacie rozhodnutie 2013/747/EÚ, Euratom sa mení takto:
   
               1.
            
            
               Článok 1 sa nahrádza takto:
               „Článok 1
               Na účely výpočtu základu vlastných zdrojov založených na DPH sa Spojenému kráľovstvu povoľuje používať od 1. januára do 31. decembra 2013 približné odhady, pokiaľ ide o kategórie transakcií uvedených v časti B prílohy X k smernici 2006/112/ES:
               
                            
                        
                        
                           dodanie stavebného pozemku (bod 9).“
                        
                     
         
               2.
            
            
               Za článok 1 sa vkladajú nasledujúce články 1a a 1b:
               „Článok 1a
               Na účely výpočtu základu vlastných zdrojov založených na DPH sa Spojenému kráľovstvu povoľuje od 1. januára 2014 do 31. decembra 2020 používať 0,01 % medzizákladu, pokiaľ ide o transakcie uvedené v bode 7 časti B prílohy X (nemocnice) k smernici 2006/112/ES.
               Článok 1b
               Na účely výpočtu základu vlastných zdrojov založených na DPH sa Spojenému kráľovstvu povoľuje od 1. januára 2014 do 31. decembra 2020 používať 0,004 % medzizákladu, pokiaľ ide o transakcie uvedené v bode 9 časti B prílohy X (budovy a stavebné pozemky) k smernici 2006/112/ES.“
            
         
               3.
            
            
               Článok 2 sa vypúšťa.
            
         Článok 2
   Toto rozhodnutie je určené Spojenému kráľovstvu Veľkej Británie a Severného Írska.
   
      V Bruseli 26. novembra 2014
      
         
            Za Komisiu
         
         Kristalina GEORGIEVA
         
            podpredsedníčka
         
      
   
   
      (1)  Ú. v. ES L 155, 7.6.1989, s. 9.
   
      (2)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
   
      (3)  Ares(2014) 261136.
   
      (4)  Vykonávacie rozhodnutie Komisie 2013/747/EÚ, Euratom z 10. decembra 2013, ktorým sa Spojenému kráľovstvu povoľuje používať určité približné odhady na výpočet základu vlastných zdrojov založených na DPH (Ú. v. EÚ L 333, 12.12.2013, s. 79).